google/wiki40b huggingface dataset:
Smalkortvinger

Utseende

Middelsstore (3 – 10 mm), slanke biller, mer eller mindre sylindrisk kroppsform. De fleste artene er mer eller mindre gul- eller brunaktige, men artene i slekten Paederus er mer fargerike i rødt og metallisk blått. Hodet er ganske stort, gjerne mer eller mindre firkantet, og skilt fra brystskjoldet (pronotum) ved en tydelig, smal "hals". Fasettøynene er vanligvis ganske små og antennene tynne. Antennene er festet under en "hylle" dannet av pannens fremkant. Brystskjoldet (pronotum) er gjerne lengre enn bredt, noen ganger smalere enn hodet. Dekkvingene er omtrent så lange som brystskjoldet, omtrent parallellsidige. Bakkroppen er lang og mer eller mindre sylindrisk, oftest kraftig punktert. Beina er vanligvis ganske korte, og, særlig hos den artsrike slekten Lathrobium, kraftige, tilpasset graving.

Levevis

Smalkortvingene er bakkelevende rovdyr som særlig finnes på litt fuktige steder. Artene i slekten Lathrobium er vanlige i skog der de graver i strølaget, slekten Rugilus kan finnes i gjødsel. Andre arter finnes på enger og gressmarker. Artene i slekten Paederus flyr godt, enkelte andre arter har reduserte flygevinger og kan ikke fly.

Kjemisk forsvar

Artene i slekten Paederus er gildt farget i rødt og metallisk blått. Disse fargene er et signal om at billen er giftig, såkalt aposematisme. Dersom disse billene føler seg truet skiller de ut stoffet pederin, som hos mennesker fører til væskende sår om det kommer i kontakt med huden. På den andre siden tyder forskning på at pederin kan brukes medisinsk ved behandling av visse typer sår.
Slavaisen

Slavaisen er en isbrem langs kysten av Antarktis mellom Mawson Peninsula og Cape Andreyev. Den ble fotografert fra luften under U.S. Navys (USN) Operasjon Highjump i 1947. Området ble også fotografert i 1958 av Den sovjetiske antarktisekspedisjonen (SovAE) som ga den navnet «Zaliv Slava» på grunn av den brede, åpne bukten som ligger foran isen. Dette navnet ble anbefalt av ANCA for isbremmen, oppkalt etter den sovjetiske hvalfangstflotiljen Slava.
Onakalven

Onakalven er Onas høyeste punkt. Av Kartverket er Onakalven definert som et skjær i sjøen. Ona fyr står på Onakalven.
Ningming

Ningming (kinesisk: 宁明县; pinyin: Níngmíng Xiàn) er et fylke i byprefekturet Chongzuo i den autonome region Guangxi i Folkerepublikken Kina. I 1999 hadde det 388.100 innbyggere.

Kulturminner

Klippemaleriene i Huafjellet (Huashan yanhua, 花山岩画) fra de stridende staters tid til det østlige Han-dynastis tid ble i 1988 oppført på Folkerepublikken Kinas liste over kulturminner.
Dette er en av de største grupper av piktografer i Kina og hele verden. Over et stort område på klippeveggen skildres i rød farge et stort slag. Det er lett å gjenkjenne livaktige figurer, våpen og dyr.

Samferdsel

Kinas riksvei 322 passerer gjennom området. Den fører fra Hengyang i provinsen Hunan, via Guilin og Nanning i Guangxi og frem til grensen mot Vietnam ved Vennskapsporten.
Slaget ved Fallen Timbers

Slaget ved Fallen Timbers (20. august 1794) var det siste slaget i den nordvestlige indianerkrigen, som var en kamp mellom indianere og USA om kontrollen over Nordvestterritoriet. Striden endte med klar seier til USA, og markerte slutten på de store urolighetene i området frem til «Tecumsehs krig» og Slaget ved Tippecanoe i 1811.
Riksdagsvalget i Sverige 2006

Riksdagsvalget i Sverige 2006 ble avholdt 17. september 2006.
Socialdemokraterna hadde siden 1994 sittet i en mindretallsregjering. Regjeringen støttet seg på Miljöpartiet de Gröna og Vänsterpartiet. Disse to partiene (og særlig Miljöpartiet de Gröna) gjorde det klart før valget at de ville inn i regjeringen for å fortsatt støtte Göran Persson som statsminister.
På borgerlig side hadde Moderata samlingspartiet, Folkpartiet liberalerna, Kristdemokraterna og Centerpartiet laget en samarbeidserklæring gjennom Allians för Sverige, for dermed å danne en koalisjonsregjering med Moderaternas leder, Fredrik Reinfeldt som statsministerkandidat.

2002–2006

Siden riksdagsvalget i 2002 hadde Socialdemokraterna vært i mindretallsregjering med Göran Persson som statsminister mens Miljöpartiet de Gröna og Vänsterpartiet har vært støttepartier.

Valgkampen

31. august 2004 møttes lederne for de fire borgerlige partiene hjemme hos Centerpartiets leder Maud Olofsson hvor de dannet Allians för Sverige. Ved møtet ble det dannet seks grupper som skulle arbeide fram en politisk plattform for en samarbeidsregjering på borgerlig side.
Statsminister Göran Persson utløste på sin side spekulasjoner om at han skulle trekke seg da han i mars 2004 kjøpte en gård i Flen, men ved Socialdemokraternas landsmøte i 2005 ble han gjenvalgt som leder for en fireårsperiode og var dermed den klare statsministerkandidaten for enda en periode.
Valgresultatene viste at alliansen med Moderata samlingspartiet i spissen fikk flertall og Fredrik Reinfeldt ble ny statsminister, se Fredrik Reinfeldts regjering. Göran Persson gjorde det klart allerede valgnatten at han ville seg som partileder, og mandag 18. september leverte han også inn sin avskjedssøknad som statsminister. Tirsdag 19. september fikk Reinfeldt det formelle oppdraget med å danne regjering, og sluttforhandlingene med de tre andre borgerlige partiene gikk inn i sluttfasen.
Aars (slekt)

Aars er en norsk slekt opprinnelig fra Danmark. Slekten innvandret til Norge i 1757 fra Jylland i Danmark med navnet fra den danske byen Aars. Innvandreren var Jacob Aars ( død 1807) som senere ble sorenskriver.
I Norge har slektens medlemmer vært bl.a. embetsfolk, jurister og leger.

Seglmerke

Innvandreren Jacob Aars' seglmerke viser et ovalt skjold med monogrammet J A og skjoldet inntil en kvinneskikkelse sittende og holdende en fjærpenn i høyre hånd og en lang hyrdestav i venstre. Ved siden av henne er det to flygende fugler over hverandre. Skjoldet er på et postament og har blader opp fra dette inntil skjoldkanten. Under postamentet og kvinnen er det en gressbakke med en krypende orm. 
Disse figurene er allegorier til innvandrerens yrke og juridiske karriere som prokurator i 1769 og sorenskriver 1774. Etterkommere har brukt samme allegoriske seglmotiv, men med varierende monogram.
Rimbo

Rimbo er et tettsted i Norrtälje kommune i Stockholms län i landskapet Uppland i Sverige. I 2010 hadde tettstedet 4 629 innbyggere. Rimbo ligger mellom innsjøene Syningen og Långsjön, cirka 20 kilometer vest for byen Norrtälje.
Her åpnet jernbanen mellom Uppsala og Norrtälje i 1884, og tettstedet Rimbo vokste da fram som det sentrale handelsstedet langs jernbanen. Stedet var eget kommunesenter 1914–1957, men sank i betydning da jernbanelinjene til Norrtälje og Stockholm ble nedlagt hhv på 1960-tallet og sist i 1981. Rimbo har fortsatt noe industri.
Migrasjonsassistent (programvare)

Hvordan?

Dette gjøres vanligvis ved å analysere brukerens installerte filer og finne informasjon som han eller henne sannsynligvis vil ha med seg over og deretter kopiere denne informasjonen slik at den er tilgjengelig i det nye programmet. Formålet er at brukeren skal kjenne seg bedre igjen i det nye programmet.

Hvem benytter migrasjonsassistenter?

Linux distribusjonen Ubuntu tok i bruk en migrasjonsassistent i standard-installasjonsprosesdyren i skrivebordsutgaven fra og med versjon 7.04, Feisty Fawn. Denne migrasjonsassistenten kan hjelpe brukere å bytte fra tidligere versjoner av Ubuntu til 7.04, Microsoft Windows til Ubuntu eller Apple Mac OS X til Ubuntu.
Mac OS X har også en lignende migrasjonsassistent for å forenkle oppgradering fra tidligere versjoner av OS X.
Boksing under Asialekene 1982

Boksing under Asialekene 1982. Boksing var en av flere sporter under de niende Asialekene som ble arrangert i New Delhi i India mellom 19. november og 4. desember 1982. Det var åttende gangen som boksing var på programmet under Asialekene. Det var tolv vektklasser for menn. Sør-Korea ble beste nasjon med sju gullmedaljer foran Nord-Korea med tre.
Acabanga

Utseende

Middelsstore, kontrastrikt fargede trebukker. Artene etterligner giftige biller i familien rødvinger (Lycidae). Dekkvingene er kraftig utvidete bakover slik at dyret ser pæreformet ut ovenfra. Antennene er svarte og rundt to tredjedeler så lange som kroppen. Hode og pronotum er gule med en svart midtstripe, dekkvingene farget i svart og gult. Pronotum er trapesformet. Dekkvingene har en jevnbred midt-del og brede sideflanker i den bakre delen. Hver dekkvinge har tre opphøyde lengderibber som er mest tydelige bak.

Utbredelse

Artene er bare kjent fra det sørøstlige Brasil.
Hetland kommune

Soknedelinger

Riskekverven og Frue var et sokn (Frue sokn) til 1876. Da fikk Riskekverven egen kirke og ble fra samme tid eget sokn. Fra denne tid og helt fram til 1922 var det tre sokn i kommunen: Frue, Randaberg og Riskekverven. 
Fra 1. juli 1922 ble Randaberg utskilt som egen kommune. 
Fra 1936 er navnet på Frue sokn endret til Hetland sokn og navnet Riskekverven sokn til Riska sokn.
Nøtterøy videregående skole

Elgestad videregående skole

I 1981 ble Nøtterøy og Elgestad videregående skoler slått sammen, og i 1990 ble navnet Elgestad fjernet helt. Elgestad videregående skole var opprinnelig en husmorskole som ble etablert i 1958. Den lå rett ved Nøtterøy kirke. Elgestad videregående skole hadde sin opprinnelse i Nøtterøy husmorskole som ble opprettet av Nøtterøy kommune i 1935. Skolen var lokalisert flere steder på Nøtterøy i løpet av sin levetid: Torød, Skjerve, Stangeby, og til sist Elgestad der den flyttet inn i nybygde lokaler i 1958.
Chalcophoropsis

Utseende

Ganske store (30-40 millimeter), avlange, metallisk fargede praktbiller.

Levevis

Som hos de fleste andre praktbiller utvikler larvene seg i død ved.

Utbredelse

Slekten er utbredt i Afrika.
Adoretini

Utseende

Små til middelsstore (gjerne 5-10 millimeter), avlangt-ovale biller, kroppen en tanke flat. I motsetning til mange andre praktskarabider er de lite blanke, kroppen er mer eller mindre brunlig og fint og tydelig hårete. Hos en del arter danner lyse hår et flekkete mønster.

Levevis

Larvene lever i jorda av dødt plantemateriale, mens de voksne insektene kan finnes gnagende på blader, de er mest aktive om natten. Disse billene flyr godt og er mest aktive om dagen. Noen av artene (for eksempel Adoretus sinicus) kan gjøre betydelig skade på mange ulike jordbruksvekster.

Utbredelse

Adoretus er for det meste utbredt i Asia og Afrika, men to arter går vest til det sørøstlige Europa. De to artene i slekten Metadorodocia lever på Madagaskar.
Vårspinner

Utseende

En ganske stor, tettbygd og hårete sommerfugl. Hannens vingespenn er 45 – 65 mm, hunnens 60 – 90 mm. Kroppen er kort og tett, omtrent sylindrisk, hodet er ganske lite. Munndelene er tilbakedannet hos de voksne insektene. Antennene er nokså korte, fjærformede hos hannene og trådformede hos hunnene. Forvingene er forholdsvis lange og smale, og tilspissede.
Hos hannene er de rødbrune med siksak-tegninger i svart og hvitt, hos hunnene er grunnfargen skittenhvit. Bakvingene er nokså korte, avrundede og farget som forvingene. Bakkroppen er kort, tykk og tett hårete, beina er ganske korte.
Larven er grønn og tilsynelatende hårløs, med lyse skråstriper på sidene. På det bakerste leddet har den en markert "pukkel", og den kan slik minne mye om larvene til familien tussmørkesvermere (Sphingidae).

Levevis

Larvene lever på bjørk, sjeldnere på or eller andre løvtrær. De er avhengige av unge bjørketrær. Som unge lever de selskapelig, men de utvoksne larvene finnes en og en. Når larven er ferdig utvokst, kryper den ned til bakken og spinner seg inn i en kokong ved jordoverflaten. Den kan ligge over flere år som puppe før den klekkes. De voksne sommerfuglene flyr i april-mai. Som mange andre spinnere har de tilbakedannede munndeler og tar ikke næring til seg. Hannene flyr både dag og natt, hunnene bare om natten. Vårspinneren har gått sterkt tilbake i Storbritannia, der den nå trolig bare finnes i Skottland, men synes ikke å være truet i Norge.
Deutsche Bundesbank

Historie

Den tyske riksbanken, Deutsche Reichsbank, ble etablert 1. januar 1876, ved at den prøyssiske bank i Berlin ble omdannet til sentralbank for hele Tyskland.Banken var direkte underlagt rikskansleren og ble ledet av et direktorium med en president utnevnt av keiseren etter forslag fra Forbundsrådet. 
Retten til å trykke penger var fordelt mellom riksbanken og 32 private banker. Frem til 1889 gav 19 av disse bankene avkall på denne retten, og 1906 innehadde bare de statlige sentralbankene i Baden, Bayern, Sachsen og Württemberg retten til å trykke penger i tillegg til Riksbanken.
I 1924 ble Riksbanken uavhengig av riksregjeringen, og presidenten ble valgt av et generalråd, bestående av 14 medlemmer, hvorav halvparten var utenlandske. Samtidig ble riksmarken innført som nytt betalingsmiddel for å stanse inflasjonen. 
Fra 1937 ble Riksbanken igjen direkte underlagt regjeringen. 
Etter den annen verdenskrig ble sentralbankfunksjoner først ivaretatt av delstatenes egne sentralbanker. Deretter ble i 1948 Bank deutscher Länder (De tyske delstatenes bank) stiftet, og endelig kom dagens sentralbank 1. august 1957. Deutsche Bundesbank dekket da Forbundsrepublikken Tyskland, som på det tidspunkt omfattet delstatene i Vest-Tyskland, og i tillegg Vest-Berlin som hadde en særlig status.
Etter Tysklands gjenforening i 1990 sluttet delstatene i det tidligere DDR seg til Deutsche Bundesbank. Sentralbanken i DDR, kalt Staatsbank der DDR, fulgte en annen utvikling ved først å skifte navn til Staatsbank Berlin, for deretter i 1994 å bli sammenføyd med KfW Bankengruppe. Det var dermed Deutsche Bundesbank som fikk ansvaret med å innføre Deutsche Mark i det tidligere DDR.
Innføringen av euro i Tyskland i 2002, medførte at Deutsche Bundesbank mistet sin enerett til å trykke penger. Euroen ble fra dette tidspunkt utstedt av Den europeiske sentralbank, som også har sitt hovedkontor i Frankfurt am Main.
Anders Lysgaard

Bakgrunn og liv

Anders Lysgaard kom til Biri i 1786 og ble ansatt som lensmann etter Jørgen Jørgensen Honne. Lysgaard hadde da vært underlensmann på Ringsaker fra 1782 til 1786. Hans virksomhet på Biri kan i stor grad knyttes til navnet Anker. Lysgaard hadde før sin tid som underlensmann på Ringsaker arbeidet som tømmermerker og bestyrer for skogsdriften til Bernt Anker i Solørtraktene. Dette forholdet fortsatte også under Lysgaards tid som proprietær på Svennes.
Anders Lysgaard giftet seg i 1786 med Ingeborg Larsdatter Svennes (1771-1858) fra Biri og overtok storgården Svennes. De hadde ingen barn, men tok til seg en pleiesønn. Han het Anders Thomassen Jørstad (1814-1890), kom fra Gausdal og var Ingeborgs søskenbarn. Anders Jørstad tok senere navnet Anders Lysgaard d.y. (han var også døpt Anders Lysgaard). Han overtok Svennes i 1840 og var også stortingsmann. 
Lysgaard var en meget driftig mann. Blant annet nedla han mye arbeid i å forbedre veiene i bygda, og satte i gang bygging av ei ny bru over elva Vismunda. For sin innsats på dette området ble han i 1812 utnevnt til Dannebrogsmann. Han var også en foregangsmann innenfor jordbruksdrift og dyrehold. På gården ble det dyrket korn, poteter, roer og kløver.  
På Riksforsamlingen på Eidsvoll var Anders Lysgaard (d.e.) utsending fra Christians Amt, og han sluttet seg til selvstendighetspartiet. Han var mest kjent for å føre en svært radikal politikk. 
Lysgaard var den eneste bonderepresentant som møtte med et skriftlig forslag til grunnlov, og andre lovforslag. I en av paragrafene skrev han blant annet:
«Da Brændeviin for Landmanden, og den arbeidende Klasse, i dette kolde Klimat, ikke kan undværes, og samme kan tilvirkes langt lættere af eget, endog af Indkjøbt Korn, end at tilforhandle sig Brændeviin af Udlændinger, for Opskruede Priser, saa bør endhver Landmand af egne eller Landets Produkter have Friehed til at brænde eller tilvirke det i hans Huusholdning behøvende Brændeviin, saameget mere, som herved vindes en væsentlig Nytte og Fordeel i Huusholdningen, ved at bruge affaldet til Khreaturene, der paa denne Maade Anvendt, kan sættes i Forhold til Korn eller Meel, og saaledes haves det behøvende Brændeviin ved egen Tilvirkning langt lættere end at kjøbes. I henseende Ulovligt Kroehold og utilladelig Brændeviins-Salg, bør Politiet have Opsigt.»
Lysgaard var også medlem av det første overordentlige Storting høsten 1814.
Gården Svennes er  i dag godt bevart fra Lysgaards tid.
Futuro e Libertà per l'Italia

Futuro e Libertà per l'Italia, Framtid og frihet for Italia (FLI), er en partigruppe i begge kamrene i det italienske parlamentet. Partiet ble dannet den 30. juli 2010 av 34 medlemmer av deputertkammeret etter at blant andre Gianfranco Fini valgte å forlate Il Popolo della Libertà. Sistnevnte parti hadde blitt dannet etter at Finis gamle parti, Alleanza Nazionale, valgte å slå seg sammen med Forza Italia, Silvio Berlusconis tidligere partidannelse.
De 34 medlemmene av deputertkammeret ble snart fulgt av 10 senatorer.
Dasygnathus blattocomes

Utseende

En middelsstor (18-23 millimeter), svært blank, svart hornbille. Hannen har et kort horn i pannen, pronotum er jevnt rundet. Oversiden er glatt uten synlig punktering.

Levevis

Arten ble beskrevet fra individer funnet i reirene til en stor, gravende kakerlakk i Queensland.

Utbredelse

Arten finnes bare i Queensland.
Rising

Rising er en gammel gård i Gjerpen i nåværende Skien kommune. Den ble trolig ryddet i eldre jernalder, og det er funn fra stenalder og vikingtid der. Den ble allerede i vikingtiden eller tidligere delt i et søndre og et nordre bruk. Matrikkelgården Rising grenser mot Grini og Venstøp i nord, mot Gjerpen prestegård og Grini i øst, mot Vattenberg og Skien by i sør, og mot Mæla i vest. Rising-gårdene var i middelalderen eid av kirken og ble senere en del av det såkalte Gjerpen prostigods. De ble solgt til Cort Adeler i 1668. Rising-gårdene bestod etterhvert av en rekke bruk med en omskiftelig eierhistorie. Den mest kjente av disse, Rising søndre, var barndomshjemmet til Henrik Ibsens far, Knud Ibsen.

Rising søndre

Skipsfører Ole Paus kjøpte den ene Rising-gården, betegnet Rising søndre, i 1799 og fikk i det følgende året oppført en herskapelig hovedbygning, med front mot Lille Gjerpen («Lagmannsgården»).
Ole Paus hadde i slutten av 1798 blitt gift med Johanne Ibsen, født Plesner, enke etter skipper og reder Henrich Ibsen. I dette ekteskapet hadde hun bl.a. sønnen Knud Ibsen, som vokste opp på Rising søndre. Ibsen-forskeren Jon Nygaard påviser at Rising søndre ble kjøpt for verdiene til Johannes første ektefelle, Henrich Ibsen: «Johanne overtok formelt formuen etter den avdøde ektemannen på vegne av de to barna. I virkeligheten ble hennes nye ektemann, Ole Paus, forvalter av denne formuen. Bare en måned senere, 5. februar 1799, viser offentlige registre i Skien og Gjerpen at Ole Paus på én og samme dag solgte Ibsen-huset i Løvestrædet i Skien og kjøpte gården Rising i Gjerpen.»
Knud ble senere gift med Marichen Altenburg, som var datter av Ole Paus' søster Hedevig, og de ble foreldre til dikteren Henrik Ibsen. Det var et tett forhold mellom familiene på Rising og i Altenburggården i Knuds og Marichens barndom.
Henrik Ibsen brukte sine egne slektninger og oppvekstmiljø som modeller for personer og hendelser i flere skuespill, og episoder i både Vildanden og Peer Gynt var basert på hendelser på Rising tidlig på 1800-tallet. Ulike personer og karaktertrekk var også basert på Ibsens onkler og tanter fra Rising.
Johanne Paus, Henrik Ibsens farmor, døde på Rising i 1847. Samme år ble husholdningen på gården oppløst og enkemannen Ole Paus flyttet inn hos sønnen Christian Cornelius («C.C.») Paus i Skien; han hadde samme år blitt utnevnt til Skiens byfogd, politimester, byskriver og magistrat, og var i perioder konstituert som amtmann i Bratsberg. Rising søndre ble senere overtatt av C.C. Paus, som døde på gården i 1879. C.C. Paus var både Knud Ibsens halvbror og Marichen Altenburgs fetter.
Gården er noen ganger (feilaktig) omtalt som «Østre Rising».
Henry Home, Lord Kames

Virke

Henry Home ble advokat i 1724 og opptatt i dommerstanden (raised to the bench) i den skotske sivilretten Court of Session i 1752. I den forbindelse ble han tildelt tittelen Lord Kames. I 1763 ble han utnevnt til Lord Commissioner of Justiciary for Scotland med tittelen Lord of Justiciary.
Lord Kames var en av dommerne som i 1769 behandlet Knight -v- Wedderburn-saken. Joseph Knight var en slave som den skotske godseieren John Wedderburn of Ballendean hadde tatt med fra Jamaica, og Knight gikk til sak for sin rett til lønn for arbeid. Med det kjente sitatet «the state of slavery is not recognised by the laws of this kingdom, and is inconsistent with the principles thereof [...]» vedtok retten at slaveri var forbudt i Skottland.
Kames var  aktiv i det intellektuelle selskapet Select Society og medgrunnlegger av Philosophical Society of Edinburgh.

Betydning

Lord Kames' skrifter bidro til framveksten av sjangeren sivilisasjonshistorie og til å legge grunnlaget for de senere fagene antropologi og sosiologi.
Sketches of the History of Man (1774) fikk stor betydning for Herders historisk-filosofiske avhandling Auch eine Philosophie der Geschichte zur Bildung der Menschheit (1774). 
Blant Kames' protégéer kan nevnes James Boswell, David Hume og Adam Smith.
Nokke feita Vol. 2

Nokke feita Vol. 2 er et musikkalbum med A-Laget, utgitt i 2010.
QS World University Rankings

QS World University Rankings er en rangering av universiteter som blir publisert av Quacquarelli Symonds. Rangeringen har sitt utspring i THES - QS World University Rankings, som fra og med 2010 er delt i QS World University Rankings og THE World University Rankings. QS World University Rankings viderefører metoden som siden 2004 er benyttet for THES – QS World University Rankings.
Thore Henki Holm Hansen

MC-krigen i Norge og tiden i fengsel

Det vakte oppsikt da han i 1988 tok med den italienske nakenstjernen og politikeren Cicciolina til Stortinget.
Hansen ble i januar 1997 skutt i foten av et medlem av MC-klubben Untouchables. Ifølge politiet hadde drapsforsøket sammenheng med MC-krigen som pågikk i Europa.
Arrestert i Belgia i mars 1997 og utlevert til USA. Her ble han dømt til 15 års fengsel av den føderale domstolen i Fort Lauderdale og sonet syv av dem. Han sonet dommen i et fengsel i Miami (Florida Correctional Institute). Før han dro til Belgia i 97, hadde han forklart til norsk politi at han ville flytte til utlandet for å få barn og familie ut av skuddlinjen. Til NTB fortalte Holm Hansen at han også dro til Brussel for å legge frem patenter han har utviklet for veksling mellom hjul og beltedrift på motoriserte kjøretøyer.

Etter fengselsoppholdet

Etter at han slapp ut av fengslet i USA i 2004 flyttet han hjem til Norge. Her har han, via sin advokat John Christian Elden, tatt opp kampen mot narkodommen fra 1981. Han har alltid påstått seg uskyldig i den opprinnelige tiltalen mot ham på 37 gram kokain, og mener han ble dømt utelukkende på grunnlag av «manglende frammøte». Selv viser han til at han i 2002 fikk rettens medhold i at hans manglende fremmøte i retten i 1981 var ufrivillig og iscenesatt av en CIA-agent. Har på grunn av dette saksøkt den amerikanske stat for 185 millioner kroner.
Vinteren 2007 deltok han i TV 2-serien Skaperen. Hans oppfinnelse var en belteanordning til bruk på forskjellige kjøretøyer, og i neste trinn er tanken et helautomatisk belte for militær tungtransport. Han gikk videre til andre runde.
I dag driver han firmaet Thore Enterprises AS og er i ferd med å slippe sitt tredje countryalbum «Hell (Of A Lot Of Fun) On Two Wheels» sammen med artist og produsent Claes Neeb.